Den lave registreringsafgift på i år 20 procent for elbiler er ikke blot et dårligt redskab til at få de elektriske køretøjer ud på asfalten. Det virker også skævt ved at favorisere de store og dyre elbiler og plugin-hybridbiler frem for små og mellemstore elbiler.

Sådan lyder konklusionen i en ny analyse fra Klimarådet, der rådgiver regeringen. Derfor foreslår rådet at hæve registreringsafgiften for elbiler, så den bliver så høj som på alle andre biler.

Til gengæld bør Danmark fremme elbiler ved at give direkte tilskud, sådan som det for eksempel sker i Tyskland, argumenterer Klimarådet. Målet er at sende de første 100.000 elektriske køretøjer ud på vejene.

Minimum 50.000 kroner i tilskud

Tilskuddet skal være på minimum 50.000 kroner per elbil, indtil der er solgt 20.000-30.000 af slagsen. Derefter kan det nedtrappes.

Desuden bør det såkaldte batterifradrag gøres permanent, mener Klimarådet. I dag er fradraget i registreringsafgiften på 1.700 kr. pr. kWh batterikapacitet, dog højst 45 kWh, sat til at udløbe i 2021.

Formålet med øvelsen er dels at sætte gang i teknologien, dels at sikre mod, at der pludselig slås et kæmpehul i statskassen, hvis salget af elbiler eksploderer.

Forbyd nye benzin- og dieselbiler fra 2030

I løbet af det næste årti bliver elbilerne billigere og mere attraktive, så de kan konkurrere med benzin- og dieselbiler, forudser Klimarådet. Derfor bør Danmark sigte efter, at 500.000 elbiler triller rundt på vejene i 2030, hvor de så vil udgøre 15 procent af trafikken.

Men hvis vores transport skal være fri for fossile brændstoffer i 2050, så er vi nødt til at helt at forbyde salg af nye benzin- og dieselbiler i 2030, mener rådet.

»Salget af elbiler i Danmark er stadig alt for beskedent, når vi sammenligner med vores nabolande, og for at sætte gang i omstillingen er det afgørende, at vi som samfund sender et klart signal til både bilkøbere og -forhandlere om, at elbilen er fremtiden,« argumenterer formanden for Klimarådet, økonomiprofessor Peter Birch Sørensen, i en pressemeddelelse.

»Danmark bør følge i hælene på flere andre europæiske lande og fastsætte et mål om, at der fra 2030 i praksis ikke skal sælges nye biler, der drives af benzin og diesel. Elbilerne forventes på det tidspunkt at være fuldt markedsmodne, og hvis vi skal have en fossilfri bilpark i 2050 uden at skulle skrotte velfungerende biler i årene forinden, er det nødvendigt at salget af benzin- og dieselbiler stoppes i god tid inden,« supplerer rådets transportekspert, Niels Buus Kristensen.

Klimarådet har både gransket international forskning og selv analyseret elbilernes CO2-udslip. På den baggrund kommer rådet frem til, at elbiler udleder betragteligt mindre CO2 end dagens bilpark, selv når den energikrævende fremstilling af lithium-batterier regnes med. De udleder også mindre CO2 end plugin-hybridbilerne.

Klimarådets beregninger af CO2-udslippet per km set over hele bilens livscyklus. Illustration: Klimarådet

Redaktionen læser onsdag videre i analyserne, og læserne er mere end velkomne til at fremdrage de væsentligste konklusioner fra Klimarådet i debatten under artiklen.